BG Официален вестник на Европейския съюз C 211/37

Становище на Европейския икономически и социален комитет относно „Съобщение на Комисията до Съвета, Европейския парламент, Европейския икономически и социален комитет и Комитета на регионите относно „Малки, чисти и конкурентоспособни — Програма за подпомагане на малките и средни предприятия за съобразяване със законодателството в областта на околната среда““

COM(2007) 379 окончателен — {SEC(2007) 906, SEC(2007) 907, SEC(2007) 908}

(2008/C 211/09)

На 8 октомври 2007 г. Европейската комисия реши, в съответствие с член 262 от Договора за създаване на Европейската общност, да се консултира с Европейския икономически и социален комитет относно

„Съобщение на Комисията до Съвета, Европейския парламент, Европейския икономически и социален комитет и Комитета на регионите относно „Малки, чисти и конкурентоспособни — Програма за подпомагане на малките и средни предприятия за съобразяване със законодателството в областта на околната среда““.

Специализирана секция „Земеделие, развитие на селските райони, околна среда“, на която беше възложено да подготви работата на Комитета по този въпрос, прие своето становище на 27 март 2008 г. (докладчик: г-н CHIRIACO).

На 444-ата си пленарна сесия, проведена на 22 и 23 април 2008 г. (заседание от 22 април 2008 г.), Европейският икономически и социален комитет прие настоящото становище със 109 гласа „за“, нито един глас „против“ и 7 гласа „въздържал се“.

1. Заключения и препоръки

1.1 ЕИСК приветства инициативата на Комисията за изготвяне на програма, насочена специално към подпомагането на малките и средните предприятия и микропредприятията в техните усилия за съобразяване със законодателството по отношение на околната среда, предвид сложността на това законодателство и важното социално-икономическо значение на МСП за европейската икономика. В този контекст ЕИСК подчертава, че е необходимо да се обърне особено внимание на микропредприятията, предвид структурните затруднения, които ги правят по-уязвими.

1.2 ЕИСК осъзнава трудностите, които МСП могат да срещнат при съобразяването си с екологичното законодателство, като се има предвид неговата сложност, и приветства разработването на инструменти, които имат за цел да го направят по-ясно и разбираемо. Независимо от факта, че през последното десетилетие все повече се обръща внимание на социалната тематика и проблемите на околната среда, все още не всички видове предприятия считат корпоративната социална отговорност (Corporate Social Responsibility) за фактор, представляващ конкурентно предимство.

1.3 ЕИСК смята, че инициативата на Комисията за програма за подпомагане на МСП за съобразяване със законодателството по отношение на околната среда е първа, много важна крачка.

1.4 ЕИСК смята, че е необходимо Комисията да развие проактивен подход по отношение на МСП, определяйки структурирана система за сътрудничество с предприятията на местно равнище. В този контекст е необходимо да се обърне особено внимание на трансграничното сътрудничество.

1.5 По-специално, от основно значение е: — предвид сложността на законодателството, да се постигне единство на разпоредбите относно околната среда, като се уеднакви законодателството на национално равнище с цел по-добро юридическо съответствие; — да се опрости и повиши качеството на законодателния контекст и чрез изготвяне на по-ясни и прости текстове; — да се намалят бюрократичните и административни тежести; — да се разработят подходящи секторни системи за управление на околната среда, които да са по-достъпни за МСП; — да се развият уменията на МСП, най-вече чрез техните организации, посредством обучение на местни експерти, които да осигуряват професионална подкрепа на МСП; — да се реорганизират финансовите ресурси на програмата, за да се опрости и да стане по-функционална; — да се подобрят комуникацията и информацията, особено по отношение на разпространението на резултатите от добрите практики.

2. Обобщено съдържание на съобщението на Комисията

2.1 Съобщението на Комисията цели да се окаже помощ на малките и средни предприятия (МСП), за да могат те да използват ресурсите и енергията си по ефективен начин (1). Затова то предоставя юридическа рамка и предлага мерки, които целят засилване на съществуващите политики и инициативи в съответствие със специфичните характеристики на малките предприятия. За тази цел Комисията предлага да се създаде програма, която да подпомага МСП при прилагането на законодателството по отношение на околната среда: чрез тази програма ще стане възможно освобождаването на финансови средства, които ще бъдат предназначени за развитие на мрежи за подкрепа, ще се опрости достъпът до системи за управление на околната среда и ще се увеличи екологичното съзнание на тези предприятия.

2.2 Независимо, че в малките или средни предприятия работят по-малко от 250 служители, като цяло МСП в Европейския съюз са 23 милиона и съставляват приблизително 99 % от всички предприятия и 57 % от добавената стойност на икономиката на ЕС. Тъй като МСП имат толкова голям дял в оборота на ЕС, те оказват значително въздействие върху околната среда.

2.3 Много предприятия не осъзнават последствията за околната среда, до които води тяхната дейност, и мнозинството от тях смятат, че не оказват въздействие върху околната среда или че то е незначително. Освен това, МСП са склонни да смятат, че спазват напълно съществуващите разпоредби, освен ако не им се покаже противното. При тези условия, дейността на МСП може да изложи здравето и безопасността на служителите им на повишен риск, както и да се окаже голяма заплаха за околната среда. На последно място, при положение, че не вземат под внимание свързаните с околната среда аспекти на своята икономическа дейност, МСП рискуват да изгубят икономическите ползи, произтичащи от по-доброто екологично управление и от екологичните иновации.

2.4 Предложената от Комисията програма за подпомагане на малките и средни предприятия да се съобразят със законодателството в областта на околната среда предвижда мерки, които от една страна целят да гарантират свеждането до възможния минимум на въздействието на дейността на МСП върху околната среда, а от друга — да улеснят спазването на действащото законодателство. С програмата се цели намаляване на тежестите, произтичащи от спазването на съществуващото законодателство чрез създаването на инструменти и политики, насочени към поставянето на екологичните изисквания в центъра на дейността на МСП.

2.5 Представените в съобщението мерки се отнасят и за разпространението на информация, предназначена специално за МСП, и за насърчаването на мрежи за подкрепа и на дейности за обучение, целящи развиването на местно равнище на умения, свързани с околната среда.

2.6 Програмата ще се финансира от програмата „LIFE +“ (5 милиона евро за периода 2007-2013 г.) и чрез допълнителни средства от рамковата програма „Програма за конкурентоспособност и иновации“ (ПКИ) и от структурните фондове.

2.7 Вече съществува уебсайт на седем езика, посветен на екологичната политика на ЕС по отношение на МСП, и се предвижда публикуването на оперативни насоки по теми като енергийната ефективност, емисиите в атмосферата, създаването на отпадъци и изхвърлянето на замърсители във водата и почвата. Ще се издаде също и наръчник, илюстриращ новите възможности за финансиране.

2.8 От 2008 г. в прилагането на програмата ще участва и новата мрежа за подкрепа на бизнеса и иновациите. Заедно с останалите мрежи за подкрепа на МСП тя ще играе важна роля за оказването на помощ на тези предприятия при преобразуването на екологичните политики в оперативни мерки.

2.9 Приложеният към съобщението работен документ на службите на Комисията представя набор от специални случаи и примери за добри практики, приложени от МСП в Европа и по света.

3. Общи бележки

3.1 ЕИСК приветства програмата на Комисията, по-специално във връзка с признаването на важността и стойността на МСП за европейската икономика и общество.

3.2 В този контекст ЕИСК подчертава важното значение на решението на Европейския съвет, проведен във Фейра (2) на 19 и 20 юни 2000 г., и на Европейската харта за малки предприятия (3), в която се потвърждава, че „малките предприятия са гръбначният стълб на европейската икономика“ и че „те са основен източник на работни места, в който разцъфват бизнес идеи“. Между приоритетите, посочени в Хартата, фигурира засилването на растежа и конкурентоспособността на предприятията, не само на териториално равнище, но и в рамките на един глобализиран пазар.

3.3 Оценката на въздействието върху околната среда трябва да бъде обект на интегрирано управление от страна на предприятието. Следователно, имайки предвид, че по-голямата част от МСП, и по-специално малките предприятия и микропредприятията, обикновено не прилагат екологична политика, ще е необходимо да се пристъпи към интегрирано управление по отношение на околната среда, при стремеж административните тежести да се намалят до минимум.

3.4 Първата крачка в тази насока е да се помогне на предприятията да осъзнаят, че подобни практики не представляват само допълнителен разход или задължение, а са инструмент, с помощта на който може да се подобри конкурентоспособността на предприятието и да се създаде стойност в дългосрочен план.

3.5 Предприятията, които успяват постоянно да наблюдават протичането на тези дейности, например чрез системи за екологично управление, съумяват също така и да осигурят увеличаването на броя на контролираните параметри на управление, систематизирайки икономическите и финансовите данни и тези, свързани със социалното и екологично въздействие в един единствен стратегически план (4). По този начин, освен икономическите и екологични ползи, дължащи се на ефикасно и рационално използване на ресурсите, чрез промени в организацията на работата се запазва и безопасността на трудовата дейност.

3.6 ЕИСК изразява съгласие с необходимостта от приемане на дългосрочна стратегия и нейното бързо прилагане от държавите-членки.

4. Специфични бележки

Бележки относно дейностите, предложени в програмата за действие на Комисията

4.1 По-добро законотворчество при изготвяне и изпълнение на политиките: в този контекст „по-добро законотворчество“ означава МСП да участват в по-голяма степен в изготвянето на политиките по отношение на околната среда и тези политики да се основават на анализ на добрите практики, които когато са подходящо определени и разпространени, представляват силна подкрепа за икономически ефективното прилагане на законодателството в областта на околната среда. Намаляването на административните и бюрократични тежести на общностно, национално и регионално равнище и внасянето на повече яснота не трябва да се разглеждат единствено в контекста на евентуални нови законодателни инструменти, но и във връзка с възможното преразглеждане на съществуващото законодателство.

4.2 По-достъпни, съобразени с конкретните условия системи за екологично управление: интегрирането на политиките относно околната среда в стратегическите решения като път за растеж и иновации, ще позволи на предприятията не само да спазват съществуващото законодателство, но и да експериментират нови и добри практики, отчитащи свободната инициатива и параметрите, наложени с цел задоволяване на изискванията, присъщи на малките предприятия и микропредприятията. Особено необходимо е да се поощри възприемането на системи за управление на околната среда (като СОУОСО или ISO). По отношение на СОУОСО (Схема на Общността по управление на околната среда и одитиране) — възможно е тази цел да бъде постигната например чрез включване в съответния регламент на клаузи в полза на МСП чрез съобразено със структурата на МСП прилагане (5) и чрез прогресивно намаляване на надзора и изискванията за предоставяне на информация от страна на регистрираните предприятия. Всичко това има за цел да се насърчават МСП да се присъединят към схемата, отчитайки факта, че понастоящем се отбелязва значителен брой на участващи предприятия само в Италия, Германия и Испания. ЕИСК се надява, че с оглед на настоящото преразглеждане на СОУОСО, Комисията ще вземе под внимание тези забележки, както и становището на ЕИСК относно изменението на климата и гражданското общество от юли 2006 г. (6). Накрая, ЕИСК призовава Комисията да разгледа неофициалните и некодифицирани на териториално равнище инструменти, които могат да бъдат полезни за разширяване на настоящите системи за управление на околната среда, тъй като само едно пряко включване на МСП и на сдруженията на МСП на териториално равнище, би допринесло за промяна на настоящата ситуация.

4.3 Предоставяне на целенасочена финансова помощ и създаване на многогодишна финансова програма: големият брой съществуващи финансови инструменти може да стане причина за объркване и лошото им функциониране. Затова се препоръчва, както предвижда Комисията, възможно най-бързо да се публикува наръчник, посочващ новите възможности за финансиране на проекти, целящи подобряване на спазването на законодателството, свързано с околната среда, и на постиженията на МСП по отношение на околната среда. При тези условия за предпочитане е в дългосрочна перспектива да се предвиди една единствена бюджетна линия за всички дейности, свързани с МСП.

4.4 Изграждане на местен опит в областта на околната среда за МСП: предоставянето на техническа помощ за МСП изисква участие на специалисти от различни професионални области. За тази цел е необходимо да се включат организациите на МСП на местно равнище и институциите. Освен това трябва да се гарантира, че цената на предоставените услуги ще е разумна и че МСП ще имат възможност да обучават и използват вътрешни консултанти.

4.5 Подобряване на комуникацията и по-добро насочване на информацията: създаването на нов многоезичен уебсайт, свързан с портала за МСП (7), който трябва стане основен източник на информация за мрежите за подкрепа на МСП по въпросите, свързани с политиката на ЕС за околната среда и за МСП. ЕИСК смята, че е от изключително значение да се гарантира незабавен достъп до информацията и пряк контакт между органите на Общността и МСП.

4.6 ЕИСК приветства инициативата на Комисията за създаване на „Enterprise Europe Network“ — нова важна европейска мрежа за подкрепа на предприятията на територията на ЕС и извън нея. ЕИСК смята, че е от особено значение ЕС да продължи да засилва услугите за МСП, особено в сферата на търговията и трансграничните инвестиции, технологичното сътрудничество между МСП и големите предприятия, иновациите, познаването на източниците на финансиране на ЕС и научноизследователските програми за МСП.

Брюксел, 22 април 2008 г. Председател на Европейския икономически и социален комитет Dimitris DIMITRIADIS

(1) COM(2007) 379 окончателен.

(2) http://www.consilium.europa.eu/ueDocs/cms_Data/docs/pressData/it/ec/00200-r1. %20ann1.i0.pdf.

(3) http://ec.europa.eu/enterprise/enterprise_policy/charter/docs/charter_it.pdf.

(4) Вж. A Comparative Analysis of the Environmental Management, Performance and Innovation of SMEs and Larger Firms based on the OECD database, Julien Labonne, 07/2006.

(5) Ръководни насоки „Насоки за контрольорите по проверките на МСП и по-специално на малките предприятия и микропредприятията“, приложение IV към Препоръка на Комисията от 7 септември 2001 г. относно насоките за прилагане на Регламент (ЕО) № 761/2001 на Европейския парламент и Съвета за допускане на доброволно участие на организации в Схема на Общността по управление на околната среда и одитиране СОУОСО (EMAS).

(6) NAT/310 — „Как да посрещнем предизвикателствата на изменението на климата — ролята на гражданското общество“.

(7) http://ec.europa.eu/enterprise/sme/index_en.htm.